Það er nóg um að vera á tíunda degi Ólympíuleikanna í Tókýó sem stendur nú yfir. Þá hafnaði Anníe Mist Þórisdóttir í þriðja sæti á Heimsleikunum í Crossfit sem kláruðust í gær.
Anníe Mist varð betri með hverjum keppnisdeginum og sigraði næst síðustu greinina í gær. Það lyfti henni upp í þriðja sætið fyrir lokagreinina. Hún varð svo þriðja í lokagreininni, sem skilaði henni bronsinu. Katrín Tanja Davíðsdóttir hafnaði í tíunda sæti og Þuríður Erla Helgadóttir í því þrettánda. Í karlaflokki hafnaði Björgvin Karl Guðmundsson í fjórða sæti, nítján stigum á eftir Brent Fikowski frá Kanada sem varð þriðji. Tia Clair Toomey vann sinn fimmta sigur í röð á leikunum í kvennaflokki. Í karlaflokki vann Bandaríkjamaðurinn Justin Meideiros í fyrsta skiptið.
Jasmine Camacho-Quinn frá Púertó Ríkó bar sigur úr býtum í 100 metra grindahlaupi kvenna Á Ólympíuleikunum í Tókýó í nótt. Hún setti Ólympíumet í undanúrslitum og vann með miklu öryggi í úrslitunum. Hún hljóp á 12,37 sekúndum, 15 hundruðustu á undan heimsmethafanum Kendru Harrison frá Bandaríkjunum, sem varð önnur. Þriðja varð Megan Tapper frá Jamaíku.
Kanada vann sögulegan 1-0 sigur á Bandaríkjunum í undanúrslitum í fótbolta kvenna á Ólympíuleikunum í morgun. Markið gerði Jessie Fleming úr vítaspyrnu þegar stundarfjórðungur lifði leiks. Kanada mætir annað hvort Svíþjóð eða Ástralíu í úrslitum en sá leikur stendur nú yfir.
Bandaríska fimleikasambandið hefur staðfest að fimleikakonan Simone Biles verði á keppendalistanum á morgun þegar keppt verður til úrslita á jafnvægislá á Ólympíuleikunum. Biles hafði áður dregið sig úr keppni á hinum áhöldunum þremur. Ástæðan var sú að Biles vildi setja geðheilsu sína í forgang.
Anníe Mist Þórisdóttir varð í þriðja sæti á Heimsleikunum í Crossfit sem kláruðust í gær. Þá var nóg um að vera á Ólympíuleikunum í Tókýó í nótt.